**5.1.1.9. pasākums “Objektu (patvertņu) pielāgošana un aprīkošana civilās aizsardzības mērķiem”**

**Novērtējuma 1.daļa**

| *Norādiet, kuri no turpmāk minētajiem vides mērķiem prasa padziļinātu pasākuma novērtējumu no principa “Nenodarīt būtisku kaitējumu” (NBK) viedokļa* | **JĀ** | **NĒ** | **Pamatojums, ja novērtējums ir “NĒ”** |
| --- | --- | --- | --- |
| **Klimata pārmaiņu mazināšana** | **X** |  | Skatīt novērtējuma 2. daļu |
| **Pielāgošanas klimata pārmaiņām** | **X** |  | Skatīt novērtējuma 2. daļu |
| **Ūdens un jūras resursu ilgtspējīga izmantošana un aizsardzība** | **X** |  | Skatīt novērtējuma 2. daļu |
| **Aprites ekonomika, tostarp atkritumu rašanās novēršana un pārstrāde** | **X** |  | Skatīt novērtējuma 2. daļu |
| **Piesārņojuma novēršana un to kontrole gaisā, ūdenī vai zemē** | **X** |  | Skatīt novērtējuma 2. daļu |
| **Bioloģiskās daudzveidības un ekosistēmu aizsardzība un atjaunošana** | **X** |  | Skatīt novērtējuma 2. daļu |

**Novērtējuma 2.daļa**

| **Jautājums** | **NĒ[[1]](#footnote-2)** | **Detalizēts izvērtējums (ja novērtējuma 1.daļā novērtējums ir “JĀ”)** |
| --- | --- | --- |
| **Klimata pārmaiņu mazināšana.** Vai paredzams, ka pasākums radīs ievērojamas SEG emisijas? | **X** | Pasākuma ietvaros jaunas ēkas netiek būvētas, atbalsts plānots tikai esošu ēku telpu (pagrabstāvu, pazemes stāvu vai cokolstāvu) un telpu grupu pārbūvei vai atjaunošanai un aprīkošanai civilās aizsardzības mērķiem – patvertņu izveidei. Patvertnes iespēju robežās plānots veidot tā, lai tās varētu izmantot kā divējāda lietojuma nozīmes objektus, proti, tādus, kurus ikdienas apstākļos varētu izmantot nekustamā īpašuma objekta īpašnieka vajadzībām, piemēram, darba rīku un piederumu glabātavas un tehniskās telpas, dokumentu un arhīvu glabātavas, darbinieku atpūtas vai sanāksmju telpas, izglītojošās vai interešu izglītības telpas u.c. Tajā pašā laikā šīs telpas varēs tikt izmantotas, lai nodrošinātu aizsardzību iedzīvotājiem militāra iebrukuma, kara vai katastrofas gadījumos, veicot nepieciešamos pasākumus telpu piemērošanai civilās aizsardzības vajadzībām saskaņā ar normatīvajos aktos noteiktajām prasībām.  **Ietekme uz SEG emisijām:**   1. Plānotās investīcijas neparedz būtisku siltumnīcefekta gāzu (SEG) emisiju pieaugumu. Precīzu SEG emisiju apjomu, kas varētu tikt radīts īstenoto pasākumu rezultātā, nav iespējams aprēķināt, jo faktiski atbalstītās darbības katrā pasākuma projektā var atšķirties atkarībā no atbalstāmā objekta tehniskā stāvokļa; 2. Plānotajām investīcijām nav paredzēts būtisks SEG emisiju pieaugums un negatīvas ietekmes uz klimata pārmaiņu aspektiem; 3. Pasākuma projektu iesniedzēji var piemērot zaļā publiskā iepirkuma principus un nosacījumus saskaņā ar Ministru kabineta 2017.gada 20. jūnija noteikumiem Nr. 353 “Prasības zaļajam publiskajam iepirkumam un to piemērošanas kārtība”, tādējādi ilgtermiņā mazinot ietekmi uz klimata pārmaiņām; 4. Pasākuma ietvaros paredzēta prasība elektroenerģijas pārtraukuma gadījumā nodrošināt ar autonoma elektroenerģijas avota palīdzību objekta elektroenerģijas nepārtrauktību ierobežotu laika termiņu. Pasākuma projekta iesniedzējs prasību var īstenot, izvēloties tādus risinājumus, kas tiešā veidā SEG emisijas nerada. Atsevišķos gadījumos, ņemot vērā potenciālo objektu lielumu un to personietilpību un racionālu alternatīvu trūkumu, var tikt atbalstīti autonoma elektroenerģijas avota risinājumi (piemēram, elektroģeneratori), kas teorētiski var radīt SEG emisijas. Autonomos elektroenerģijas avota risinājumus ikdienā nav paredzēts izmantot – tie tiešas SEG emisijas var radīt tikai ārkārtas situācijās (*force majeure*), tomēr tās nevar novērtēt kā ievērojamas. |
| **Pielāgošanās klimata pārmaiņām.**  Vai paredzams, ka pasākums izraisīs pašreizējā klimata un gaidāmā nākotnes klimata negatīvās ietekmes palielināšanos uz pašu pasākumu vai uz cilvēku, dabu vai aktīviem? | **X** | Pasākums neizraisīs negatīvu ietekmi uz pašreizējā klimata un gaidāmā nākotnes klimata radītajām negatīvajām ietekmēm uz pašu pasākumu, cilvēkiem, dabu vai aktīviem (t.sk. infrastruktūru), kā arī neradīs negatīvu ietekmi uz pielāgošanās klimata pārmaiņām mērķu sasniegšanu. Pasākuma rezultātā netiešā veidā varētu tikt samazināta gaidāmā nākotnes klimata negatīvās ietekmes palielināšanās ietekme uz cilvēku, ņemot vērā, ka pasākumā izveidotās patvertnes paredzētas arī, lai mazinātu ietekmi no šķembām, kas var rasties arī nākotnes klimata negatīvās ietekmes palielināšanās ietekmē (piemēram, stipra vēja ietekmē). Tādējādi pasākums ilgtermiņā potenciāli radīs pozitīvu ietekmi uz cilvēku drošību un veselību. Pasākuma īstenošanas nosacījumi paredz, ka finansējuma saņēmējam nepieciešams nodrošināt tādus apstākļus, kas ikdienā patvertnei neļauj applūst (tai skaitā gruntsūdeņu, virszemes ūdeņu, tehnoloģisko ūdeņu vai notekūdeņu ietekmē), kā arī nosacījumi paredz prasību nodrošināt arī telpu ventilāciju un atbilstošu gaisa kvalitāti.  **Sasaiste ar nacionālajiem pielāgošanās klimata pārmaiņām mērķiem:**  Latvijas pielāgošanās klimata pārmaiņām plānā laika posmam līdz 2030. gadam (turpmāk – Plāns) virsmērķis ir mazināt Latvijas cilvēku, tautsaimniecības, infrastruktūras, apbūves un dabas ievainojamību pret klimata pārmaiņu ietekmēm ar vienu no mērķiem – “Cilvēku dzīvība, veselība un labklājība, neatkarīgi no dzimuma, vecuma un sociālās piederības, ir pasargāta no klimata pārmaiņu nelabvēlīgas ietekmes”, ko veicina pasākums, ņemot vērā, ka pasākumā izveidotajās patvertnēs ir iespēja patverties arī atsevišķos, nākotnes klimata negatīvās ietekmes palielināšanās ietekmē radušos notikumu gadījumos un objektos (patvertnēs) ir jānodrošina iespēja iekļūt personām ar ierobežotām pārvietošanās spējām. Plāna 2.2.2. punktā norādīts, ka civilās aizsardzības un katastrofas pārvaldīšanas jomā aktuāli ir ekstrēmu laikapstākļu un klimata notikumi, kuriem piemīt izteikta starpgadu un telpiskā mainība, tai skaitā, ka Latvijā civilās aizsardzības un katastrofas pārvaldīšanas plānošanai viena no būtiskākajām ir klimata pārmaiņu izpausme – maksimālo vēja brāzmu pieaugums (kas var raisīt riskus cilvēka dzīvībai). |
| **Ilgtspējīga ūdens un jūras resursu izmantošana un aizsardzība.**  Vai paredzams, ka pasākums kaitēs:  (i) ūdensobjektu labam stāvoklim vai to labam ekoloģiskajam potenciālam, ieskaitot virszemes ūdeņus un gruntsūdeņus; vai  (ii) jūras ūdeņu labam vides stāvoklim? | **X** | Pasākuma paredzamā ietekme ir nebūtiska, jo pasākums tiešā veidā neietekmēs ūdensobjektu stāvokli vai jūras ūdeņu stāvokli. Pasākuma īstenošanas nosacījumi paredz, ka finansējuma saņēmējam objektos (patvertnēs) nepieciešams nodrošināt, apstākļus, kas ikdienā objektam (patvertnei) neļauj applūst, tai skaitā gruntsūdeņu, virszemes ūdeņu, tehnoloģisko ūdeņu vai notekūdeņu ietekmē, kā arī patvertnes jānodrošina ar ūdensapgādi (ūdensvadu, tvertnēm, pudelēm u.c.), paredzot vismaz 2 litrus dzeramā ūdens uz vienu cilvēku. Tomēr šie pasākumi būtiski neietekmēs ūdensobjektu stāvokli vai jūras ūdeņu stāvokli. |
| **Pāreja uz aprites ekonomiku, ieskaitot atkritumu rašanās novēršanu un to reciklēšanu**.  Vai paredzams, ka pasākums:  (i) būtiski palielinās atkritumu rašanos, incinerāciju vai apglabāšanu, izņemot nepārstrādājamu bīstamo atkritumu incinerāciju; vai (ii) dabas resursu tiešā vai netiešā izmantošanā jebkurā to aprites cikla posmā radīs būtisku neefektivitāti, kas netiek samazināta līdz minimumam ar atbilstošiem pasākumiem; vai (iii) radīs būtisku un ilgtermiņa kaitējumu videi attiecībā uz aprites ekonomiku? | **X** | Pasākumam ir sagaidāma tieša un netieša ietekme uz resursu apriti un izmantošanu. Pasākuma ietvaros jaunas ēkas netiek būvētas, atbalsts plānots tikai esošu ēku telpu un telpu grupu pārbūvei vai atjaunošanai un aprīkošanai civilās aizsardzības mērķiem – patvertņu izveidei.  Pasākuma paredzamā ietekme ir nebūtiska:   1. Kaut arī objektu pielāgošanas procesā var tikt veikti pārbūves darbi un dabas resursu ieguldījums, projektu iesniedzējiem ir iespēja projektā paredzēt ilgtspējīgus dabas resursu izmantošanas risinājumus, tai skaitā koncentrējoties uz otrreizējo būvmateriālu un materiālu izmantošanu, tāpat projekta iesniedzējiem ir iespēja paredzēt videi draudzīgākus materiālus, kas satur mazāk kaitīgo vielu, kā arī projektu iesniedzēji var piemērot zaļā publiskā iepirkuma principus un prasības saskaņā ar Ministru kabineta 2017. gada 20. jūnija noteikumiem Nr. 353 “Prasības zaļajam publiskajam iepirkumam un to piemērošanas kārtība”; 2. Pasākuma projektu iesniedzējiem ir jānodrošina atbilstošs atkritumu savākšanas risinājums objektos (patvertnēs); 3. Pasākuma projektos nav paredzēts atbalsts būvju nojaukšanai, tomēr atsevišķos objektos var tikt veikti konstrukciju demontāžas darbi, tai skaitā starpsienu nojaukšana, taču projekta iesniedzējs nodrošinās, ka būvdarbu veicējiem tiks uzlikts pienākums noslēgt līgumu ar tādu atkritumu apsaimniekotāju, kas pašvaldības uzdevumā organizē atkritumu savākšanu konkrētajā pašvaldībā, kā arī projektēšanas ietvaros tiks vērtēta iespēja nebīstamos būvgružus un ēku nojaukšanas atkritumus, kas būvlaukumā radušies būvniecības laikā, izmantot aizbēršanas darbībām, kurās atkritumus izmanto citu materiālu aizstāšanai, tādejādi ievērojot Ministru kabineta 2021. gada 26. oktobra noteikumu Nr.712 “Atkritumu dalītas savākšanas, sagatavošanas atkārtotai izmantošanai, pārstrādes un materiālu reģenerācijas noteikumi” 6. punktā noteiktās prasības. 4. Būvgružu šķirošanas pasākumi tiks veikti atbilstoši normatīvo aktu prasībām, lai nodrošinātu to savākšanu, šķirošanu, uzglabāšanu un pārvadāšanu, t.sk. nogādājot tos atbilstošajā šķirošanas vietā, tādējādi nepieciešamības gadījumā nodrošinot pārstrādāto atkritumu atkārtotu izmantošanu. 5. Pasākuma ietvaros nav paredzētas investīcijas atkritumu apglabāšanai, mehāniski bioloģiskajai apstrādei vai atkritumu sadedzināšanai.   Valsts līmenī ir palielināta (un turpinās augt) dabas resursu nodokļa (DRN) likme arī par sadzīves, būvniecības un rūpniecisko atkritumu apglabāšanu[[2]](#footnote-3), kas dod papildu stimulu aprites ekonomikas prasību ieviešanai. |
| **Piesārņojuma novēršana un kontrole.**  Vai paredzams, ka pasākums ievērojami palielinās piesārņotāju emisijas gaisā, ūdenī vai zemē? | **X** | Nav paredzams, ka pasākums ievērojami palielinās piesārņojošās emisijas gaisā, ūdenī vai zemē, jo pasākuma ietvaros jaunas ēkas netiek būvētas, atbalsts plānots tikai esošu ēku telpu (pagrabstāvu, pazemes stāvu vai cokolstāvu) un telpu grupu pārbūvei vai atjaunošanai un aprīkošanai civilās aizsardzības mērķiem – patvertņu izveidei.  Pārbūves procesā ietekmi plānots mazināt, ievērojot zaļā publiskā iepirkuma principus saskaņā ar Ministru kabineta 2017. gada 20. jūnija noteikumu Nr. 353 "Prasības zaļajam publiskajam iepirkumam un to piemērošanas kārtība" 1.2. apakšpunktā un 1. pielikumā noteiktajām prasībām zaļajam publiskajam iepirkumam un to piemērošanas kārtību. Pārbūves, ja tāda tiks veikta, procesa laikā tiks veikti nacionālajā likumdošanā paredzētie pasākumi trokšņa, putekļu un piesārņotāju emisiju samazināšanai, tāpēc nav nepieciešams veikt īpašu uzraudzību, jo veikto darbību kontrole paredzēta atbilstoši normatīvo aktu prasībām. Pasākums neradīs ievērojamu piesārņojošo vielu emisiju pieaugumu gaisā, ūdenī vai zemē un tiks ievēroti visi atbilstošie vides aizsardzības normatīvi. Pasākuma ievaros tiek noteikta prasība nodrošināt ventilāciju un atbilstošu gaisa kvalitāti. |
| **Bioloģiskās daudzveidības un ekosistēmu aizsardzība un atjaunošana.**  Vai paredzams, ka pasākums: (i) būtiski kaitēs ekosistēmu labam stāvoklim un noturībai; vai (ii) kaitēs dzīvotņu un sugu, tostarp Savienības nozīmes dzīvotņu un sugu, aizsardzības statusam? | **X** | Pasākums tiešā veidā neietekmēs ekosistēmu stāvokli un noturību – pasākumā paredzēti ieguldījumi esošu objektu – ēku telpu, telpu grupu ietvarā, jaunas ēkas pasākuma ietvaros netiek būvētas.  Ja pasākuma projektu ietvars paredzēs investīcijas īpaši aizsargājamās dabas teritorijās vai to tiešā tuvumā, projekta iesniedzējs ievēros normatīvajos aktos noteiktās prasības atbilstoši teritoriju aizsardzības mērķiem, nepasliktinot ekosistēmu stāvokli un neradot negatīvas ietekmes uz dzīvotņu un sugu, tostarp Savienības nozīmes dzīvotņu un sugu, aizsardzības statusu. Ārpus īpaši aizsargājamām dabas teritorijām paredzētās darbības neradīs negatīvas ietekmes uz Savienības nozīmes dzīvotņu un sugu aizsardzības statusu. |

1. Atzīmējot “NĒ” novērtējuma 2.daļā tiek apliecināts, ka atbilde ir “NĒ”, un labās puses kolonnā sniegt pamatotu paskaidrojumu un pamatojumu, pamatojoties uz attiecīgajiem jautājumiem. [↑](#footnote-ref-2)
2. Dabas resursu nodokļa likuma 3.pielikumā “Nodokļu likmes par atkritumu apglabāšanu” norādītas DRN likmes periodam no 2020.-2023.gadam - sadzīves atkritumiem un ražošanas atkritumiem, kas nav uzskatāmi par bīstamiem atkritumiem atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus, DRN likme 2021.gadā paaugstināta uz 65,00 *euro*/tonnā, savukārt 2023.gadā DRN likme būs 95,00 *euro*/tonnā. Vienlaikus bīstamo atkritumu un ražošanas atkritumu, kas ir uzskatāmi par bīstamiem atkritumiem atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus, DRN likme 2021.gadā attiecīgi paaugstināta uz 70,00 *euro*/tonnā, bet 2023.gadā sasniegs 100,00 *euro*/tonnā. [↑](#footnote-ref-3)